**Hankeleping**

**DETAILPLANEERINGU KOOSTAMISE TELLIMISEKS**

Valgas /*kuupäev vastavalt digiallkirjastamise kuupäevale/*

Lepinguosalised on:

1. **Valga Vallavalitsus** (edaspidi tellija), mida esindab põhimääruse alusel vallavanem Monika Rogenbaum,
2. **\_\_\_\_\_\_\_\_\_\_\_\_\_\_ (edaspidi töövõtja),** mida esindab \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,
3. **SA Valgamaa Arenguagentuur** (edaspidi rahastaja), mida esindab juhatuse liige Anneli Kattai,

(edaspidi kõik koos Osapooled) sõlmisid detailplaneeringu koostamise tellimise ja kulude kandmise lepingu alljärgnevas:

1. **LEPINGU ALUS JA EESMÄRK**
	1. Leping on sõlmitud hanke tulemusena Valga Vallavalitsuse 19. juuni 2024 korraldusega nr 168 algatatud Valga linna J. Kuperjanovi tn 99, J. Kuperjanovi tn 99a, Männiku tn 9 maaüksuste ja lähiümbruse detailplaneeringu (edaspidi detailplaneering) koostamiseks.
	2. Tellija sõlmib lepingu **töövõtja**ga, tuginedes **töövõtja** pakkumusele ning eeldades heas usus **töövõtja** professionaalsust ja võimekust lepingut nõuetekohaselt täita.
	3. Detailplaneeringu koostamise tellib ja koostamist korraldab tellija ning detailplaneeringu koostamise kulud kannab rahastaja, detailplaneeringu koostab **töövõtja**.
	4. Planeeringuala suurus on ligikaudu 6,8 ha. Detailplaneeringu eesmärk on anda hoonestamata maaüksustele piirkonda sobiv ja ettevõtluskeskkonda toetav ehitusõigus ja luua võimalused liikuvuse parendamiseks Männiku tänava kaudu ning moodustada piirkonna elanikke teenindav roheala, mis eraldab elamute piirkonda ettevõtlus- ja tootmisalast.
	5. Lepingu eesmärk on määrata kindlaks detailplaneeringu koostamise tingimused ning poolte õigused ja kohustused.
	6. Lepingul on selle sõlmimise hetkel järgmised lisad:
		1. Lisa 1 – **töövõtja** poolt esitatud pakkumus nr \_\_\_\_\_\_\_\_
		2. Lisa 2 – hanke dokumendid.
2. **LEPINGU MAKSETINGIMUSED**
	1. Detailplaneeringu koostamise teenuse hind ilma käibemaksuta on \_\_\_\_\_\_\_\_\_\_ eurot (hind käibemaksuga \_\_\_\_\_\_\_\_\_\_\_).
	2. Tasu makstakse kolmes osas arve alusel lepingu punktis 4.5.1. sätestatud korras.
	3. Töövõtja esitab arvega koos akti detailse selgitusega osutatud teenuse sisu kohta, mille allkirjastavad poolte esindajad. Arve esitatakse e-arvena.
	4. Töövõtja poolt esitatav arve peab selgelt ja üheselt viitama lepingule, sisaldama makse teostamiseks vajalikke andmeid, rahastaja kontaktisiku nime ning vastama käibemaksuseaduse nõuetele.
	5. Arve tasumine toimub 14 (neljateistkümne) kalendripäeva jooksul arvates rahastaja poolt nõuetekohase arve kättesaamisest. Lepingust tulenevalt maksete laekumise kohaks on arvel märgitud töövõtja arvelduskonto.
	6. Tellija ega rahastaja ei tee töövõtjale ettemakseid.
3. **POOLTE AVALDUSED JA KINNITUSED**
	1. Pooled kinnitavad, et on lepinguga põhjalikult tutvunud ning lepingu sõlmimisega ei riku nad ühtegi enda suhtes kehtiva õigusakti ega sisedokumendi sätet ega varem sõlmitud lepingutega endale võetud kohustust.
	2. Pooled avaldavad ja kinnitavad, et nende esindajate volitused on kehtivad ning puuduvad asjaolud, mis piiraksid või välistaksid poolte õigust sõlmida ja täita käesolevat lepingut.
	3. Pooled on teadlikud, et detailplaneeringu võib koostada geograafia, arhitektuuri või maastikuarhitektuuri eriala magistritasemele vastava kõrgharidusega või vastutava spetsialisti taseme kutsetunnistusega isik või isik, kellele on antud ruumilise keskkonna planeerija kutse (planeerija).
	4. Pooled on teadlikud, et detailplaneeringu koostamise käigus tuleb teha koostööd Vabariigi Valitsuse 17.12.2015. a määruse nr 133 "Planeeringute koostamisel koostöö tegemise kord ja planeeringute kooskõlastamise alused" § 3-s loetletud isikutega.
	5. Pooled on teadlikud, et detailplaneeringu koostamisse tuleb kaasata isikud, kelle õigusi võib planeering puudutada ja isikud, kes on avaldanud soovi olla kaasatud. Detailplaneeringu koostamisse võib kaasata isiku, kelle huve planeering võib puudutada.
	6. Pooled on teadlikud, et detailplaneering tuleb koostada vastavalt riigihalduse ministri 17.10.2019. a määruses nr 50 „Planeeringu vormistamisele ja ülesehitusele esitatavad nõuded“ sätestatule.
	7. Pooled on teadlikud, et detailplaneeringu koostamise võib lõpetada kui koostamise käigus ilmnevad asjaolud, mis välistavad planeeringu elluviimise tulevikus.
4. **OSAPOOLTEÕIGUSED JA KOHUSTUSED**
	1. Tellijal on õigus:
		1. keelduda detailplaneeringu vastu võtmisest, kui töövõtja ei ole täitnud lepinguga võetud kohustusi või esitatud detailplaneering on ilmselgelt ebaprofessionaalselt koostatud, vastuolus lähtematerjalidega või avalike huvide ja väärtustega.
	2. Tellija kohustub:
		1. andma töövõtjale tasuta üle detailplaneeringu koostamiseks vajaliku informatsiooni;
		2. tegema detailplaneeringu koostamise käigus vajalikud menetlustoimingud arvestusega, et detailplaneeringu menetlus oleks lõpuni viidud hiljemalt kaheteistkümne kuu jooksul lepingu sõlmimisest;
		3. andma informatsiooni planeeringu menetluse käigust;
	3. Töövõtjal on õigus:
		1. saada detailplaneeringu koostamiseks vajalikku tellija käsutuses olevat informatsiooni ja vajalikke materjale;
		2. saada detailplaneeringu koostamise eest tasu vastavalt lepingu punktis 4.5.1. sätestatule.
	4. Töövõtja kohustub:
		1. koostama planeeringulahenduse vastavalt detailplaneeringu koostamise eesmärgile ja lähteseisukohtadele, arvestades sealjuures kehtivaid õigusakte, planeeringuid, arengukavasid, strateegiaid, standardeid jm asjassepuutuvaid dokumente ja tellija ettepanekuid;
		2. teavitama tellijat asjaoludest, mis takistavad detailplaneeringu koostamist mõistliku aja jooksul;
		3. edastama detailplaneeringu tellijale vastavalt detailplaneeringu lähteseisukohtades määratud mahule ja ajakavalele;
		4. nõustama tellijat esitatud arvamustele ja ettepanekutele vastuste koostamisel;
		5. osalema vajadusel detailplaneeringut tutvustava(te)l avalikul arutelu(de)l;
		6. koondama kokku planeeringu koostamisega seotud dokumendid ja vormistama need vastavalt detailplaneeringu lähteseisukohadele;
		7. esitama tellijale kõik tellitud uuringud, ekspertarvamused ja muud planeeringu koostamisega seotud dokumendid elektrooniliselt;
		8. viima detailplaneeringusse sisse vajalikud muudatused. Vajalikud muudatused määrab tellija arvestades sh avaliku arutelu tulemusi. Töövõtja võib keelduda detailplaneeringusse muudatuste tegemisest, kui need on vastuolus kehtiva seadusandluse, normatiivdokumentide, poolte vahel varem protokollitud kokkulepete või kutse-eetikaga. Keeldumist tuleb põhjendada kirjalikult;
		9. andma tellijale tööde käigust aru esimesel nõudmisel ning võimaldama tellijal igal ajal teostada kontrolli ja järelevalvet tehtavate tööde mahu ja kvaliteedi vastavuse üle;
		10. kõrvaldama detailplaneeringu menetlemise käigus tellijaga kokkulepitud tähtajaks puudused, millised on tekkinud ja avastatud detailplaneeringu tööde osas selle menetlemise käigus;
		11. säilitama detailplaneeringu koostamise käigus kogutud andmed ja materjalid kuni nende andmete/materjalide tellijale üleandmiseni;
		12. tagama detailplaneeringu avaliku väljapaneku ja avaliku arutelu toimumise ajal vajalike õigusaktide kohaste illustreerivate materjalide ja kogu töövõtja käsutuses oleva detailplaneeringut puudutava informatsiooni esitlemise;
		13. viima detailplaneeringu lahenduse kehtestatud nõuetega vastavusse, kui detailplaneeringu lahendus või detailplaneeringu koostamise ja vormistamise nõuded muutuvad detailplaneeringu koostamise käigus;
		14. teatama viivitamatult tellijale kirjalikult, kui on alust arvata, et lepingu täitmisel esitatud andmed, dokumendid või instruktsioonid võivad tuua kaasa patendi-, litsentsi- või autoriõiguste rikkumise.
	5. Rahastaja kohustub:
		1. Tasuma töövõtjale detailplaneeringu koostamisega seotud kulud järgnevalt:
			1. 40% tööde maksumusest, so \_\_\_\_\_\_\_\_\_\_ eurot (millele lisandub käibemaks \_\_\_\_\_\_ eurot, kokku \_\_\_\_\_\_\_\_\_eurot) pärast planeeringu eelnõu esitamist kooskõlastamiseks ja arvamuse küsimiseks;
			2. 40% tööde maksumusest, so \_\_\_\_\_\_\_\_\_\_\_\_\_\_ eurot (millele lisandub käibemaks \_\_\_\_\_\_\_\_\_\_ eurot, kokku \_\_\_\_\_\_\_\_\_ eurot) pärast detailplaneeringu vastuvõtmise otsuse tegemist;
			3. 20% tööde maksumusest, so \_\_\_\_\_\_\_\_\_\_\_\_\_\_\_ eurot (millele lisandub käibemaks \_\_\_\_\_\_\_\_\_\_\_\_ eurot, kokku \_\_\_\_\_\_\_\_\_\_\_ eurot) pärast detailplaneeringu esitamist kehtestamiseks.
5. **DETAILPLANEERINGU ÜLEANDMINE JA VASTUVÕTMINE**
	1. Töövõtja annab detailplaneeringu tellijale üle ja tellija on kohustatud selle menetlusse võtma, kui detailplaneering on koostatud kooskõlas lepingus ja detailplaneeringu lähteseisukohtades nimetatud nõuetega.
	2. Detailplaneeringu menetluse, avaliku väljapaneku ja avaliku arutelu tulemuste alusel vajalike paranduste ja täienduste tegemiseks tagastatakse detailplaneering töövõtjale. Tellija määrab paranduste tegemiseks piisava tähtaja.
	3. Tellijal on õigus keelduda detailplaneeringut vastu võtmast, kui selles esineb olulisi puudusi. Keeldumine peab olema motiveeritud ja esitatud kirjalikus vormis. Puuduste kõrvaldamiseks annab tellija piisava tähtaja.
6. **TEATED**
	1. Kõik pooltevahelised teated seoses lepingu täitmisega esitatakse kirjalikult lepingus fikseeritud aadressidel või mõnel muul aadressil, mida üks pool on teisele poolele kirjalikult teatavaks teinud.
	2. Kõik pooltevahelised teated loetakse üle antuks kirja või elektronposti kättesaamisest või allkirja vastu üleandmisel teise poole esindajale.
	3. Poolte esindajad lepingu täitmisega seotud küsimustes on:
		1. Tellija – Lenna Hingla, tel +372 5860 1234, e-post lenna.hingla@valga.ee;
		2. Töövõtja – \_\_\_\_\_\_\_\_\_\_\_\_\_\_\_\_\_\_\_
		3. Rahastaja – Anneli Kattai, tel +372 5280802, e-post anneli.kattai@valgamaa.ee.
	4. Lepingus sätestatud kontaktandmete muutustest kohustub pool teavitama teisi pooli viivitamatult.
7. **OSAPOOLTE VASTUTUS**
	1. Lepinguga võetud kohustuste täitmata jätmise või mittenõuetekohase täitmise eest vastutavad pooled lepingus ja Eesti Vabariigi õigusaktidega ettenähtud korras ja ulatuses.
	2. Kohustuse rikkumine on põhjendatud, kui pool rikkus kohustust vääramatu jõu tõttu. Vääramatu jõud on asjaolu, mida pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise või lepinguvälise kohustuse tekkimise ajal selle asjaoluga arvestaks või seda väldiks või takistava asjaolu või selle tagajärje ületaks. Kui vääramatu jõu mõju on ajutine, on kohustuse rikkumine vabandatav üksnes aja vältel, mil vääramatu jõud kohustuse täitmist takistas.
8. **LEPINGU KEHTIVUS**
	1. Leping jõustub allkirjastamisest ja kehtib kuni lepingujärgsete kohustuste täitmiseni.
9. **LEPINGU MUUTMINE JA LÕPETAMINE**
	1. Lepingu muutmine toimub poolte kokkuleppel ja vormistatakse kirjalikult ning jõustub allkirjastamisel.
	2. Tellija võib lepingu ühepoolselt üles öelda lepingu olulise rikkumise korral töövõtja poolt, teatades sellest töövõtjat vähemalt neliteist päeva ette. Oluliseks rikkumiseks loevad pooled lepinguga võetud kohustuste täitmata jätmist, ilmselgelt ebaprofessionaalselt koostatud detailplaneeringu esitamist, lähtematerjalidega vastuolus oleva detailplaneeringu esitamist jms.
	3. Tellijale võib lepingu ühepoolselt üles öelda, kui tunnistatakse kehtetuks detailplaneeringu algatamise või vastuvõtmise otsus, kui otsustatakse detailplaneeringu koostamine lõpetada või kui see on vajalik avalike huvide või väärtuste kaitseks.
10. **LÕPPSÄTTED**
	1. Lepingus reguleerimata juhtudel juhindutakse Eesti Vabariigi kehtivatest seadustest ja teistest õigusaktidest.
	2. Lepingust tulenevad vaidlused lahendatakse poolte kokkuleppel, kui see osutub võimatuks, lahendatakse vaidlused kohtus.
	3. Leping on sõlmitud digitaalselt.
11. **POOLTE REKVISIIDID**

TÖÖVÕTJA TELLIJA RAHASTAJA

/allkirjastatud digitaalselt/ /allkirjastatud digitaalselt/ /allkirjastatud digitaalselt/

\_\_\_\_\_\_\_\_\_\_ Monika Rogenbaum Anneli Kattai

**\_\_\_\_\_\_\_\_\_\_** **Valga Vallavalitsus SA Valgamaa Arenguagentuur**

Rg-kood \_\_\_\_\_\_\_\_\_\_\_ Rg-kood 77000507 Rg-kood 90001227

\_\_\_\_\_\_\_\_\_\_\_\_ Puiestee tn 8 Kesk tn 11

\_\_\_\_\_\_\_\_\_\_\_\_ 68203 Valga linn, Valga vald 68203 Valga linn, Valga vald

\_\_\_\_\_\_\_\_\_\_\_\_ Valga maakond Valga maakond

\_\_\_\_\_\_\_\_\_\_\_\_ valga@valga.ee valgamaa@valgamaa.ee